**Ν.Ε. ΓΛΩΣΣΑ Α΄ ΓΥΜΝΑΣΙΟΥ: ΕΝΟΤΗΤΑ 8**

**ΠΡΟΤΑΣΗ-ΠΕΡΙΟΔΟΣ-ΗΜΙΠΕΡΙΟΔΟΣ**

**Πρόταση** είναι η οργανωμένη ομάδα λέξεων που εκφράζει ένα νόημα με σύντομη συνήθως διατύπωση. Η πρόταση περιέχει μόνο ένα ρήμα.

Η Ελλάδα είναι μια ευρωπαϊκή χώρα.

**Περίοδος** λέγεται το τμήμα του λόγου που αποτελείται από μία ή περισσότερες προτάσεις, έχει ολοκληρωμένο νόημα και στο γραπτό λόγο περικλείεται ανάμεσα σε τελείες (ή ισοδύναμα σημεία στίξης : ερωτηματικό, θαυμαστικό, αποσιωπητικά).

Η Ελλάδα βρίσκεται στο νότιο άκρο της Βαλκανικής χερσονήσου.

Η Ελλάδα είναι μια ευρωπαϊκή χώρα / που γεωγραφικά ανήκει στη νότια Ευρώπη / και βρίσκεται στο νότιο άκρο της Βαλκανικής χερσονήσου.

**Ημιπερίοδος** : βρίσκεται ανάμεσα σε τελεία και άνω τελεία ή ανάμεσα σε δύο άνω τελείες.

 Ήρθε κι έφυγε αμέσως֗· ήξερε τι τον περίμενε.

Ο Γιώργος βγήκε από την αίθουσα κατάκοπος· τα μαλλιά του ανακατωμένα· τα ρούχα του τσαλακωμένα· όλα επάνω του ήταν σε απελπιστική κατάσταση (ημιπερίοδοι).

**ΚΥΡΙΕΣ ΚΑΙ ΔΕΥΤΕΡΕΥΟΥΣΕΣ ΠΡΟΤΑΣΕΙΣ**

Οι προτάσεις διακρίνονται σε δύο είδη:

α. κύριες και β. δευτερεύουσες:

**α. Κύρια (ή ανεξάρτητη**) λέγεται η πρόταση που δεν εξαρτάται από καμία άλλη, μπορεί δηλαδή να σταθεί μόνη της στο λόγο.

Η Ελλάδα είναι μια ευρωπαϊκή χώρα.

**β. Δευτερεύουσα (ή εξαρτημένη)** ονομάζεται η πρόταση που συμπληρώνει το νόημα μιας άλλης πρότασης και εξαρτάται από αυτή.

Η Ελλάδα είναι μια ευρωπαϊκή χώρα, η οποία βρίσκεται στη βαλκανική χερσόνησο.

 *Κύρια Δευτερεύουσα*

Έφυγε μετανάστης στο εξωτερικό, για να αναζητήσει καλύτερη τύχη.

 *Κύρια Δευτερεύουσα*

**ΔΙΑΦΟΡΟΙ ΤΡΟΠΟΙ ΣΥΝΔΕΣΗΣ ΠΡΟΤΑΣΕΩΝ**

Οι προτάσεις συνδέονται μεταξύ τους με τρεις τρόπους:

**Α. με το ασύνδετο σχήμα**

**Β. με παρατακτική σύνδεση**

**Γ. με υποτακτική σύνδεση**

**Α. Ασύνδετο σχήμα:**

Οι προτάσεις μπαίνουν η μια κοντά στην άλλη, χωρίς να ενώνονται με κάποιο σύνδεσμο, αλλά χωρίζονται με κόμματα.

Όλοι χόρευαν, πηδούσαν, τάραζαν τον κόσμο με τις φωνές τους.

Η βροχή σταμάτησε, τα σύννεφα διαλύθηκαν, ο ήλιος έλαμψε πάλι στον ουρανό.

Οργίστηκε, φώναξε, έκλαψε, στο τέλος ηρέμησε.

**Β. Παρατακτική σύνδεση**

Με αυτή παρατάσσουμε, δηλαδή τοποθετούμε τη μια δίπλα στην άλλη όμοιες προτάσεις (κύρια με κύρια / δευτερεύουσα με δευτερεύουσα).

Μιλούσε/ και έγραφε ταυτόχρονα.

Στην παρατακτική σύνδεση οι προτάσεις συνδέονται μεταξύ τους συνήθως με τους εξής συνδέσμους:

**και, ούτε, μήτε, ή, είτε, αλλά, αλλά και, όμως, μα, δηλαδή, όχι μόνο, εξάλλου, εντούτοις, επομένως, ωστόσο.**

Ο Θόδωρος παίζει και γελάει.

Επισκεφθήκαμε το Αρχαιολογικό Μουσείο της πόλης και θαυμάσαμε τα ανεκτίμητης αξίας εκθέματά του.

Δουλεύει πολύ, αλλά δε διαμαρτύρεται ποτέ.

Δεν έχουμε γράψει σωστά την άσκηση ή έχουμε κάνει λάθος στη λύση.

Προσπάθησα πολύ, όμως τελικά δεν έγραψα καθόλου καλά στο διαγώνισμα.

Με τα ταξίδια όχι μόνο γνωρίζουμε ξένους τόπους και πολιτισμούς, αλλά και ξεφεύγουμε από τη μονότονη καθημερινότητα.

Έζησε πολλά χρόνια στο εξωτερικό, εντούτοις ποτέ δεν ξέχασε την πατρίδα του.

**Γ. Υποτακτική σύνδεση**

Με αυτή υποτάσσουμε, δηλαδή εξαρτούμε τη δευτερεύουσα πρόταση από μια άλλη.

Οι προτάσεις που συνδέονται είναι ανόμοιες, δηλαδή:

Κύρια + Κύρια + …

Δευτερεύουσα x + Δευτερεύουσα ψ + …

Η υποτακτική σύνδεση γίνεται με :

α. Υποτακτικούς συνδέσμους

|  |  |
| --- | --- |
| **Υποτακτικοί σύνδεσμοι** |  |
| **Ειδικοί** | ***πως, ότι,***  |
| **Χρονικοί** | ***όταν, ενώ, καθώς, αφού, αφότου, πριν* *(πριν να),* *μόλις, προτού, ώσπου, ωσότου*** |
| **Αιτιολογικοί** | ***γιατί, επειδή, αφού*** |
| **Υποθετικοί** | ***αν/εάν, άμα*** |
| **Τελικοί** | ***να, για να*** |
| **Αποτελεσματικοί** | ***ώστε (να), που*** |
| **Εναντιωματικοί / παραχωρητικοί** | ***αν και, ενώ, μολονότι*** |
| **Ενδοιαστικοί (ή διστακτικοί)** | ***μη(ν), μήπως*** |
| **Βουλητικός** | ***να*** |

β. Αναφορικές αντωνυμίες

γ. Ερωτηματικές αντωνυμίες

|  |  |  |  |
| --- | --- | --- | --- |
| **Αναφορικές****αντωνυμίες** |  **που** **ο οποίος, η -α, το -ο** **όποιος, -α, -ο** |  **όσος, -η, -ο** **ό,τι** | **οποιοσδήποτε,****οσοσδήποτε,****οτιδήποτε** |
| **Ερωτηματικές****αντωνυμίες** |  **τι** |  **ποιος, -α, -ο** |  **πόσος, -η, -ο** |

δ. Αναφορικά επιρρήματα: όπου, όπως, όσο, οπουδήποτε, όποτε, οποτεδήποτε …

ε. Ερωτηματικά επιρρήματα: πού, πώς, πότε, πόσο

στ. Συνδεσμικές εκφράσεις: εκεί που, τη στιγμή που, την ώρα που

Δεν ήρθα, γιατί ήμουν άρρωστος.

Όταν θα έρθει η ώρα, θα θυμηθείς τα λόγια μου.

Οι άνθρωποι αθλούνται, για να ασκήσουν το σώμα τους.

Μου υποσχέθηκε ότι θα είναι συνεπής στο ραντεβού μας.

Αν προσπαθήσεις με όλες σου τις δυνάμεις, θα τα καταφέρεις.

Οι άνθρωποι φοβούνταν μήπως η φωτιά φτάσει στο χωριό τους.

Αν και ήταν έξυπνος, δε διάβαζε αρκετά.

Θα καλέσω και την Άννα, η οποία είναι μια καινούρια φίλη μου.

Αν δεν παραδεχτεί το λάθος του και αν δε μου ζητήσει συγγνώμη, δε θα του ξαναμιλήσω.

 *( δευτερεύουσα x + δευτερεύουσα ψ + Κύρια )*

Τον προειδοποίησε πως θα τον αποβάλει από την αίθουσα, εάν ξανακάνει φασαρία.

 *( κύρια + δευτερεύουσα χ + δευτερεύουσα ψ )*

Έφτασε νύχτα στον προορισμό του, επειδή ήταν πολύ αργά, όταν ξεκίνησε.

Τα πουλιά κελαηδούσαν τόσο γλυκά, ώστε τα παιδιά σταμάτησαν το παιχνίδι, για να τα ακούσουν.

Η στίξη στην υποτακτική σύνδεση

• Στην υποτακτική σύνδεση, συνήθως η δευτερεύουσα πρόταση χωρίζεται με κόμμα από την πρόταση που προσδιορίζει, όταν δηλώνει κάποια επιρρηματική σχέση (χρόνο, αιτία, σκοπό, αποτέλεσμα κτλ.)

 Έφυγε θυμωμένος, επειδή του μίλησαν απότομα.

• Όταν μια δευτερεύουσα πρόταση λειτουργεί ως αντικείμενο, υποκείμενο ή κατηγορούμενο στο ρήμα μιας άλλης πρότασης, τότε οι δύο προτάσεις δε χωρίζονται με κόμμα.

 Η Ασπασία είπε ότι δε θα έρθει στην εκδρομή

(η δευτερεύουσα πρόταση «ότι δε θα έρθει στην εκδρομή» είναι αντικείμενο του ρήματος «είπε»)